**Filmajánló a Hild Padlás részéről.**

**Déryné**

**A „Film és Dráma” – sorozat első része**

Ez a film 1951-ben készült Kalmár László rendezésében, aki bemutatta filmjével a magyar színészet reformkori helyzetét: A német színház elnyomása mellett a magyar színház nyomorúságos körülmények között, pénz és támogatás nélkül volt kénytelen elindulni a tömegek meghódítására.

A film fekete fehér, de mai szemmel úgy tűnik, hogy ez is hitelessé teszi a film mondanivalóját, hangsúlyozza komolyságát és jelentőségét.

Déryné (Tolnay Klári alakítja a főhőst) igen fontos szerepet játszott ebben a korban, már csak azért is, mert eléggé odaadó, tehetséges, nagyszerű színésznője volt ennek a korszaknak, aki talpraesettségével, kitartásával és akaratával élményeket adott a magyar népnek. Bilicsi Tivadar és Turay Ida színészházaspárt alakít. Sárdy János ebben az időben az Operaház magánénekese volt, ő játssza Szentpétery Zsigmondot. Básti Lajos alakítja a bécsi érdekeket kíméletlenül védõ, helyzetével visszaélni próbáló gróf Altenberget.

Sok hasznos háttértudásra tehetünk szert a mű segítségével, amely azt is bemutatja, mekkora szerepe volt a vándorszínészetnek a magyar köznyelv terjesztésében, a színház iránti érdeklődés felkeltésében, és mekkora volt a kis helyi közösség támogatása és összefogása egy jobb színház reményében. Nagy romantikus hevületek láthatók a filmben, megható a színészek önfeláldozása és a szeretet számtalan kifejezése az egyszerű emberek részéről. Láthatjuk, hogy a kezdeti időkben a magyar nyelvű közönség nem volt jómódú, és a nekik szóló darabok nagy része népszínmű, zenés darab volt. Nagy hatást gyakorolt a vándorszínészet a közönségre, ami által nőtt a kulturális tevékenység iránti érdeklődés Magyarországon. Szó esik Katona József színészi karrierjéről, Déryné iránti eltitkolt szerelméről, és a Bánk Bán mint magyar témájú dráma iránti igényről, annak keletkezéséről is.

A film maga zenés, történelmi és életrajzi szálon fut végig. Láthatjuk benne, hol volt az első - ideiglenes - kőszínház a magyarok számára, hogyan váltak vándorszínészekké, hogy élték meg az embert próbáló időket, hogy küzdötték le az akadályokat. Fordulatos cselekmény, a szerelmesek és házaspárok közötti viszálykodás, az egymásért való odaadás jellemzi, hogy bármit a hátad mögött hagynál, csak azt csinálhasd, amit szeretsz, és azzal lehess, aki a párod.

14+ -os korosztálynak ajánljuk a filmet, főként a mai fiataloknak kissé lassú tempója miatt. Maga a film elég jó bár igaz, kicsit hosszú, de sok új információt tudhat meg a színház múltjáról az, aki megnézi. Bátran merjük ajánlani. Nézzétek meg!